*2024 йил 23 августдаги жума тезисига илова*

**Муҳтарам жамоат!**

Сўнгги йилларда умра сафарини юқори савияда уюштириш, сифатли хизмат кўрсатиш ва ибодатларни шариатга мувофиқ адо қилиш ишлари Ўзбекистон мусулмонлари идораси ҳузуридаги “Ҳаж” ва “Умра” маркази томонидан амалга ошириб келинмоқда. Зеро, Расулуллоҳ соллаллоҳу алайҳи васаллам: ***“Бир умра кейинги умрагача бўлган оралиқдаги гуноҳларга каффоратдир”,*** деб марҳамат қилганлар.

**Азизлар,** шу йилнинг сентябрь ойининг иккинчи ўн кунлигидан “Умра – 2024”нинг навбатдаги мавсумини бошлаш ҳаракатидамиз. Зиёратчилар Ўзбекистон ҳаво йўллари орқали тўғридан-тўғри рейсларда Саудия Арабистонига олиб борилади.

Кўп йиллик синалган тажрибага кўра, умра ибодатини адо этувчилар 10 кун мобайнида Саудия Арабистонида бўлиб, 3 кун Мадинаи мунаввара, 7 кун Маккаи мукаррамада ибодату зиёратларда бўладилар. Ушбу шаҳарларда зиёратчилар учун шинам ва қулай меҳмонхоналар, миллий таомлар асосида уч маҳал овқат ва муборак қадамжолар зиёрати ташкил этилади.

Ибодатлар давомида тажрибали ишчи гуруҳи, таниқли имом-хатиблардан иборат элликбошилар ва малакали шифокорлар ҳамюртларимизга туну кун хизмат кўрсатади.

**Сиз азизларда** умра сафарига бориш истаги бўлса, “Ҳаж” ва “Умра” маркази томонидан таклиф этилаётган умра хизматидан фойдаланишни тавсия этамиз.

Дастлабки ҳисоб китобларга кўра, сафар харажатлари 16 млн. сўм атрофида бўлиши кутилмоқда.

*Мурожаатлар учун ҳар бир ҳудуд жойлардаги вакилликларнинг ҳаж ва умра мутахассиси телефон рақамини жамоатга эълон қиланди.*